**SOALAN NO. 48**

**PEMBERITAHUAN PERTANYAAN BAGI JAWAPAN BUKAN LISAN**

**MESYUARAT KEDUA, DEWAN RAKYAT**

**PENGGAL KEEMPAT, PARLIMEN KETIGA BELAS**

**MAJLIS MESYUARAT DEWAN RAKYAT**

**PERTANYAAN : JAWAB BUKAN LISAN**

**DARIPADA : DATO’ HAJI MOHD ZAIM BIN ABU HASAN**

 **[PARIT]**

**TARIKH :** **16 MEI 2016 (ISNIN)**

**SOALAN :**

**Dato' Haji Mohd Zaim bin Abu Hasan [ Parit ]** minta **MENTERI PEMBANGUNAN WANITA, KELUARGA DAN MASYARAKAT** menyatakan apakah pelan warga tua negara dalam menghadapi cabaran menuju negara tua pada tahun 2035.

**JAWAPAN: YB DATO’ SRI ROHANI ABDUL KARIM, MENTERI PEMBANGUNAN WANITA, KELUARGA DAN MASYARAKAT**

Tuan Yang Dipertua,

Warga emas di Malaysia merujuk kepada individu yang berumur **60 tahun dan ke atas** seperti yang diterima pakai oleh *United Nations World Assembly on Ageing* di Vienna, Austria yang diadakan pada tahun 1982. Berdasarkan unjuran yang dibuat oleh **Pertubuhan Bangsa-bangsa Bersatu**, sesebuah negara akan menjadi negara tua apabila penduduknya yang berumur 60 tahun ke atas mencapai 15% daripada jumlah keseluruhan penduduk. Bilangan warga emas pada tahun 2015 adalah seramai 2.8 juta orang atau **9%** daripada 31 juta orang penduduk Malaysia. Berasaskan unjuran yang dibuat oleh **Jabatan Perangkaan Malaysia**, warga emas di Malaysia akan mencapai paras 15% pada tahun **2035** dengan jumlah seramai **5.60 juta orang**.

Tuan Yang Dipertua,

Kerajaan telah mengambil langkah persediaan awal dengan menggubal Dasar Warga Tua Negara pada tahun 1995. Selaras dengan perubahan demografi, keperluan semasa dan cabaran masa hadapan, KPWKM telah mengambil inisiatif untuk mengkaji semula Dasar Warga Tua Negara dan Pelan Tindakannya. Susulan daripada kajian semula ini, **Dasar Warga Emas Negara dan Pelan Tindakannya** telah diluluskan oleh Kerajaan pada 5 Januari 2011.

Bagi tujuan memantau pelaksanaan Dasar Warga Emas Negara dan Pelan Tindakannya dan juga bertindak sebagai badan penasihat, **Majlis Penasihat dan Perundingan Warga Emas Negara** telah ditubuhkan pada 22 Mei 1996. Majlis ini dipengerusikan oleh YB Menteri Pembangunan Wanita, Keluarga dan Masyarakat sementara ahli-ahlinya terdiri daripada kementerian/agensi Kerajaan, pertubuhan bukan kerajaan (NGO) dan pihak berkepentingan yang mewakili golongan warga emas.

Antara isu utama yang dihadapi oleh warga emas ialah isu **kesihatan**, **persediaan kewangan** yang mencukupi untuk menghadapi hari tua dan **kemudahan serta infrastruktur yang mesra warga emas.** Dalam menghadapi cabaran penuaan inisebanyak **6 strategi** dibentuk sebagai pendekatan untuk mencapai objektif dasar merangkumi promosi dan advokasi, pembelajaran sepanjang hayat, keselamatan dan perlindungan, tadbir urus dan perkongsian tanggungjawab, penglibatan dan kesepaduan antara generasi serta penyelidikan dan pembangunan.

Tuan Yang Dipertua,

KPWKM juga telah menubuhkan *Task Force* warga emas bagi mengenal pasti **isu dan cabaran penuaan** yang merangkumi aspek **penjagaan kesihatan**, **keselamatan sosial** (perancangan simpanan kewangan dan saraan serta insurans)dan **penuaan aktif/positif** (peluang pekerjaan, kesukarelawanan dan pembelajaran sepanjang hayat) serta menetapkan keutamaan bidang yang akan ditangani bagi memastikan pelaksanaan inisiatif yang lebih fokus dan menjurus pada isu yang diketengahkan termasuk isu kebergantungan ekonomi warga emas.

Tuan Yang Dipertua,

KPWKM melalui Jabatan Kebajikan Masyarakat (JKM) menawarkan perkhidmatan sosial berbentuk bantuan kebajikan dan kewangan seperti Bantuan Orang Tua (BOT), penubuhan Pusat Aktiviti Warga Emas (PAWE), penjagaan warga emas di institusi seperti Rumah Seri Kenangan dan Rumah Ehsan serta program pemerkasaan ekonomi warga emas.

Tuan Yang Dipertua,

Penyelidikan juga merupakan elemen yang penting sebagai persediaan negara untuk menjadi negara tua. Sehubungan itu, Institut Gerontologi, Universiti Putra Malaysia yang merupakan satu-satunya institut penyelidikan yang memberi tumpuan kepada kajian penuaan dan warga emas sejak tahun 2002 telah dijenamakan semula sebagai **Institut Penyelidikan Penuaan Malaysia**. Kajian terkini bertajuk “Kemudahan dan Perkhidmatan Bagi Menepati Keperluan Warga Emas Di Malaysia Menjelang 2030” sedang dilaksanakan bermula September 2015 hingga September 2016dan “Kajian *Responding to The Needs of Older Persons in Malaysia: Hanging Population Age Structures and Their Implications*” bermula tahun 2013 hingga 2017 sedang dijalankan oleh Universiti Putra Malaysia.

KPWKM yakin bahawa Dasar dan Pelan Tindakan Warga Emas Negara merupakan satu bentuk rancangan rapi dalam merencana peningkatan kualiti hidup warga emas bukan sahaja daripada aspek kesihatan, sosial dan ekonomi malah ia turut merangkumi semua aspek berkaitan warga emas.